

REPUBLIKA HRVATSKA

VUKOVARSKO-SRIJEMSKA ŽUPANIJA

**OPĆINA TOVARNIK**

 **OPĆINSKO VIJEĆE**

KLASA: 021-05/15-03/58

URBROJ: 2188/12-04-15-1

Tovarnik, 22.12.2015.

Temeljem čl. 31. Statuta Općine Tovarnik (Službeni vjesnik Vukovarsko-srijemske županije br. 4/13, 14/13) i čl. 17., stavka 1. alineje 1. Zakona o sustavu civilne zaštite (NN br. 82/15), Općinsko vijeće Općine Tovarnik, na svojoj 17. sjednici održanoj dana 22. 12. 2015. godine, donosi

**ANALIZU STANJA**

**SUSTAVA CIVILNE ZAŠTITE NA PODRUČJU OPĆINE TOVARNIK U 2015.**

 **1. UVOD**

Sustav civilne zaštite je oblik pripremanja i sudjelovanja sudionika civilne zaštite u reagiranju na katastrofe i velike nesreće, te ustrojavanja, pripremanja i sudjelovanja operativnih snaga civilne zaštite u prevenciji, reagiranju na katastrofe i otklanjanju mogućih uzroka i posljedica katastrofa.

Jedinice lokalne i područne (regionalne) samouprave, u okviru svojih prava i obveza utvrđenim Ustavom i Zakonom o sustavu civilne zaštite, uređuju, planiraju, organiziraju, financiraju i provode zaštitu i spašavanje.

Člankom 17. Zakona o sustavu civilne zaštite (NN br. 82/15 ) definirano je da predstavnička tijela jedinice lokalne i područne (regionalne) samouprave najmanje jednom godišnje, ili pri donošenju proračuna, razmatraju i analiziraju stanje sustava civilne zaštite, donose smjernice za organizaciju i razvoj istog na svom području, utvrđuju izvore i način financiranja, te obavljaju i druge poslove civilne zaštite utvrđene zakonom.

**2. STANJE PO VAŽNIJIM SASTAVNICAMA SUSTAVA CIVILNE ZAŠTITE**

2.1STOŽER CIVILNE ZAŠTITE

Stožer civilne zaštite je održao jednu sjednicu i to 25. kolovoza 2015. godine

Na sjednici se raspravljalo o Izvješću o provedenim mjerama za vrijeme žetve i vršidbe u 2015. godini, te su obavljene pripremne radnje u svezi predstojeće zimske sezone 2015/2016.

Također, raspravljalo se o problemu mogućeg dolaska velikog broja izbjeglica i migranata na naše područje.

Izvršeno je preimenovanje Stožera zaštite i spašavanja u Stožer civilne zaštite dana 18.11.2015. godine (KLASA:810-01/15-01/10, URBROJ:2188/12-03/01-15-1 ).

2.2 POSTROJBA CIVILNE ZAŠTITE

Ustroj i broj pripadnika organiziranih snaga civilne zaštite Općine Tovarnik određen je temeljem Procjene ugroženosti stanovništva, materijalnih i kulturnih dobara i okoliša od prirodnih i tehničko-tehnoloških katastrofa i velikih nesreća i Pravilnika o ustroju, popuni i opremanju postrojbi CZ i postrojbi za uzbunjivanje (NN br. 111/07).

 Navedenim dokumentima, za područje Općine Tovarnik, ustrojen je **tim CZ opće namjene koji broji 42 obveznika** i u kojemu je bilo nekoliko izmjena tijekom 2014. godine.

28.03.2015. godine održano je, u suradnji s Državom upravom za zaštitu i spašavanje, Područni ured Vukovar, osposobljavanje tima CZ opće namjene iz područja obrane od poplave i to:

- punjenje vreća s pijeskom

- postavljanje zečjih nasipa

- izgradnja protutlačnih zdenaca

- način branjenja pojedinačnih stambenih objekata zečjim nasipom

 Održan je jedan sastanak u rujnu 2015. godine s članovima tima CZ i udrugama od značaja za sustav CZ, a u vezi s organizacijom dežurstava i djelovanja za vrijeme izbjegličke krize.

Temeljem zapovijedi o mobilizaciji Državne uprave za zaštitu i spašavanje, za vrijeme izbjegličke krize na dežurstvima je bilo angažirano ukupno 34 člana tima CZ, u ukupnom trajanju od 14 dana.

2.3. PREVENTIVA I PLANOVI CIVILNE ZAŠTITE

Dana 26. veljače, zaprimljena je od strane braniteljske zadruge „Aktivan život“ Procjena ugroženosti stanovništva, materijalnih i kulturnih dobara i okoliša od prirodnih tehničko-tehnoloških katastrofa i velekih nesreća. Usvojena je dana 10.03.2015. godine ( KLASA:021-05/15-03/07, URBROJ:2188/12-04-15-1 ). Dana 16. studenog završen je Plan zaštite i spašavanja i Plan civilne zaštite, a za iste je načelnica donijela Odluku o usvajanju dana 23.11.2015. godine ( KLASA:810-01/15-01/8, URBROJ:2188/12-03/02-15-2 ).

Za angažiranje pokretnina odnosno materijalno tehničkih sredstava pravnih osoba u slučaju katastrofa i velikih nesreća, općina Tovarnik, odnosno Stožer zaštite i spašavanja, koristio je teklićku službu. Pripadnici teklićke službe su upoznati sa svojim zadacima i u svakom trenutku mogu izvršiti zadatak koji se stavlja pred njih.

Općinska uprava je, u sklopu redovnih aktivnosti, izvješćivale i upoznavale građane sa aktivnostima vezanim za zaštitu i spašavanje (zaštita od požara u tijeku žetve strnih usjeva, obrana od poplave, turistička sezona i zimska služba).

Građani su također upoznati o uvođenju i značaju jedinstvenog broja 112, a vlasnici i korisnici objekata u kojima se okuplja veći broj ljudi o postavljanju na vidljivom mjestu na svojim objektima obavijesti o novim znakovima za uzbunjivanje.

Upoznavanje građana provođeno je putem sredstava javnog informiranja.

2.4. SKLONIŠTA

Općina Tovarnik je zakonsku obvezu, da na svom području osigura uvjete za sklanjanje ljudi, materijalnih, kulturnih i drugih dobara, ispunila na način da je osigurala lokacije za tu namjenu (prostori za sklanjanje – u prilogu).

S ciljem stvaranja uvjeta za sklanjanje ljudi i materijalnih dobara u slučaju prirodnih, tehničko-tehnoloških katastrofa i velikih nesreća poduzete su aktivnosti i izdvojena financijska sredstva iz Proračuna za tu namjenu.

 **3. VATROGASTVO**

**Dobrovoljno vatrogasno društvo Tovarnik ima 35 članova, od toga 24 operativnih članova.**

**Vatrogasna postrojba dobrovoljnog vatrogasnog društva Tovarnik raspolaže s dva vatrogasna vozila, koja su tehnički ispravna, registrirana i opremljena potrebnom opremom.**

DVD Tovarnik je imao ove godine **25 vatrogasnih intervencija** koje je vrlo uspješno odradilo bez pomoći Javnih vatrogasnih postrojbi na području naselja Tovarnik i Ilača.

Od 25 navedenih intervencija, 5 je bilo protupožarnih, 7 zalijevanja mladih sadnica, 2 pražnjenja vodovodne mreže na krajnjim hidrantima, 11 intervencija za vrijeme izbjegličke krize.

Na svaku intervenciju izlazi između 5 i 14 vatrogasaca.

Posebno je važno za naglasiti sudjelovanje DVD-a Tovarnik u akcijama za vrijeme izbjegličke krize kada su pripadnici DVD-a radili na montaži šatora za izbjeglice, te pranju i čišćenju kolodvora u Tovarniku.

Također, DVD je sudjelovao na festivalu voćnih rakija, likera i bundeva, a uspješno je odrađeno i dežurstvo za vrijeme žetve.

Održane su dvije vatrogasne vježbe uz nazočnost i nadzor stručnih osoba iz Javne vatrogasne postrojbe grada Vukovara, a temeljem Pravilnika o programu i načinu provedbe teorijske nastave i praktičnih vježbi u vatrogasnim postrojbama ( NN 89/2001 ).

Općinsko vijeće Općine Tovarnik svojim proračunom za 2015. godinu za rad DVD-a Tovarnik osiguralo je sredstva u iznosu od **120.000,00 kuna.**

Općina Tovarnik je osigurala sredstva za provedbu Plana motrenja, čuvanja i ophodnje građevina i površina otvorenog prostora za koje prijeti povećana opasnost od nastajanja i širenja požara.

**4. UDRUGE OD ZNAČAJA ZA SUSTAV CIVILNE ZAŠTITE**

U 2015. godini Stožer civilne zaštite Općine Tovarnik je u izravnim kontaktima s udrugama građana od značaja za civilnu zaštitu („Vinko Paulski“ – humanitarna udruga, „Vepar“ Tovarnik – lovačka udruga, „Zec“ Ilača- lovačka udruga i „Optimus“ Tovarnik – udruga mladih), sukladno podnesenim i prihvaćenim razvojnim projektima te podacima koje se odnose na daljnje materijalno tehničko i kadrovsko jačanje udruge, u dijelu od značaja za sustav zaštite i spašavanja, utvrdio aktivnosti, a Općina iste financirala iz Proračuna Općine Tovarnik u 2015. godini.

Osim toga, tijekom 2015. godine sufinancirane su djelatnosti udruga u dijelu koji je namijenjen jačanju sposobnosti za zaštitu i spašavanje na području nadležnosti Općine Tovarnik.

**5. SLUŽBE I PRAVNE OSOBE KOJE SE CIVILNOM ZAŠTITOM BAVE U OKVIRU REDOVNE DJELATNOSTI**

Službe i pravne osobe koje se civilnom zaštitom bave u okviru redovne djelatnosti predstavljaju okosnicu sustava civilne zaštite na području Općine. Službe i pravne osobe koje imaju zadaće u sustavu civilnezaštite, a osobito one u vlasništvu Općine uključivale su se tijekom 2015. godine u sustav zaštite i spašavanja kroz redovnu djelatnost, posebno u slučajevima angažiranja prema Planu djelovanja civilne zaštite:

* Agro – Tovarnik, poljoprivredno poduzeće
* PZ Ilača
* „Kožul“ Tovarnik, građevinski obrt
* „Filić“ Ilača, prijevoznički obrt
* „Bruner“ Ilača, trgovački obrt
* Pekarna „Tovarnik“
* „Izlazeće sunce“ Tovarnik, ugostiteljski obrt
* „Noturno“ Tovarnik, ugostiteljski obrt

**6. ZAKLJUČAK**

**Temeljem ove Analize stanja sustava civilne zaštite na području Općine Tovarnik može se zaključiti da je isto zadovoljavajuće u okolnostima u kojima se nalazimo i s obzirom na mogućnosti Općine Tovarnik. Ipak, uvijek treba težiti k tome da sustav civilne zaštite svake godine bude što bolji.**

**Potrebno je učiniti dodatne napore kako bi se DVD Ilača ponovno stavio u funkciju, ili za početak, da se njegovi bivši članovi priključe DVD-u Tovarnik, a sve u cilju što bolje, kvalitetnije i efikasnije zaštite od požara.**

**Smjernicama za razvoj i organizaciju sustava civilne zaštite Općine Tovarnik, za naredno razdoblje 2016.-2019., utvrdit će se potrebne aktivnosti, pravci djelovanja i financijska sredstva kojima je cilj što kvalitetniji razvoj istog.**

PREDSJEDIK OPĆINSKOG VIJEĆA

 Marinko Beljo